DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT /* SWD/2014/022 final */





Kontenut I............ Kuntest. 2 II........... Il-ħtieġa ta’ azzjoni 2 1........... X'inhi l-problema li qed tiġi indirizzata?. 2 2........... X'mistenni tikseb din l-inizjattiva?. 3 3........... X'inhu l-valur miżjud ta' azzjoni fil-livell tal-UE?. 3 III......... Soluzzjonijiet. 3 1........... X'għażliet ta' politiki leġiżlattivi u mhux leġiżlattivi tqiesu? Hemm għażla ppreferuta jew le? Għalfejn?. 3 2........... Liema għażla u min jappoġġaha?. 4 IV.......... L-impatti tal-għażliet. 4 1........... X’inhuma l-benefiċċji tal-għażliet ewlenin?. 4 2........... X’inhuma l-ispejjeż tal-għażliet ewlenin?. 5 3........... Kif se jintlaqtu n-negozji, l-SMEs u l-mikrointrapriżi?. 5 4........... Se jkun hemm impatti sinifikanti fuq il-baġits u l-amministrazzjonijiet nazzjonali? 5 5........... Se jkun hemm impatti sinifikanti oħra?. 5 V........... Tqabbil tal-Għażliet. 7 VI.......... Segwitu.. 8 I. Kuntest Fl-aħħar deċennju, l-Istati Uniti rat żvilupp mgħaġġel ta’ sorsi mhux konvenzjonali taż-żejt u tal-gass. It-terminu "mhux konvenzjonali" primarjament jirreferi għall-karatteristiċi ta' blat ġibjun ġeoloġiċi jew formazzjonijiet ta' blat li fihom l-idrokarburi, li huma differenti minn blat ġibjun konvenzjonali. Dawn il-formazzjonijiet mhux konvenzjonali spiss jokkorru fuq żoni kbar ħafna, huma karatterizzati minn kontenut baxx ta’ enerġija għall-volum tal-blata u minn permeabbiltà baxxa jew baxxa ħafna. It-tipi ewlenin ta' fjuwils fossili mhux konvenzjonali huma: il-gass ikkompressat, il-gass tax-shale, il-metan mis-saffi tal-faħam, iż-żejt ikkompressat, iż-żejt tax-shale, ix-shale taż-żejt u r-ramel bituminuż. Jidher li l-gass tax-shale huwa l-idrokarbur mhux konvenzjonali bl-akbar potenzjal għall-iżvilupp fl-Ewropa, b’attivitajiet ta’ esplorazzjoni li diġà bdew f’xi Stati Membri. Iż-żieda fil-produzzjoni tal-gass tax-shale fl-Istati Uniti wasslet għal tnaqqis konsegwenzjali fil-prezzijiet tal-gass domestiku fl-Istati Uniti u għal impatti ekonomiċi pożittivi fuq l-ekonomija tal-Istati Uniti. Dawn il-bidliet fl-ekonomija tal-Istati Uniti kellhom ukoll implikazzjonijiet għas-swieq internazzjonali tal-enerġija. Pereżempju, fuq livell globali, saru disponibbli provvisti akbar ta' gass naturali likwifikat (liquefied natural gas - LNG), li influwenzaw indirettament il-prezzijiet tal-gass fl-UE[1] kif ukoll irriżultaw f’żieda fl-esportazzjoni tal-faħam lejn l-UE. Fl-UE, għadd ta’ Stati Membri huma fil-proċess li jagħtu konċessjonijiet jew diġà taw konċessjonijiet u/jew liċenzji għal prospettar/esplorazzjoni f'dawn l-aħħar tliet snin: id-Danimarka, il-Ġermanja, l-Ungerija, il-Pajjiżi l-Baxxi, il-Polonja, il-Portugall, ir-Rumanija, Spanja, l-Isvezja u r-Renju Unit[2]. Madankollu, mhux id-detenturi kollha ta’ liċenzja bdew attivitajiet konkreti ta' prospettar jew esplorazzjoni. Bħalissa, attivitajiet bħal dawn (fl-istadji ta' prospettar jew esplorazzjoni) seħħew jew qed iseħħu fid-Danimarka, fil-Ġermanja, fil-Polonja, fir-Rumanija, fl-Isvezja u fir-Renju Unit. S’issa, ma hemm l-ebda produzzjoni kummerċjali tal-gass tax-shale fl-Ewropa, għalkemm diġa twettqu xi testijiet ta’ produzzjoni pilota, pereżempju fil-Polonja. F'ċerti Stati Membri l-produzzjoni kummerċjali tista' tibda bejn l-2015 u l-2017 (eż. fil-Polonja u fir-Renju Unit). II. Il-ħtieġa ta’ azzjoni 1. X'inhi l-problema li qed tiġi indirizzata? Jirriżultaw għadd ta’ impatti u riskji ambjentali relatati mal-iżvilupp tal-gass tax-shale mit-tekniki użati fil-Fratturazzjoni Idrawlika b'Volum Għoli flimkien mat-Tħaffir direzzjonali fil-formazzjonijiet tal-blat. S’issa, hemm esperjenza limitata ħafna ta’ dawn it-tekniki fl-UE. Il-leġiżlazzjoni fis-seħħ fl-Ewropa mhix preparata għalkollox biex tindirizza l-impatti u r-riskji ambjentali li jirriżultaw (eż. il-kontaminazzjoni tal-ilma tal-wiċċ u ta’ taħt l-art, l-emissjonijiet tal-arja inklużi l-emissjonijiet tal-gass serra). Iċ-ċarezza legali u l-previdibbiltà tal-qafas regolatorju huma essenzjali sabiex iħajjar l-investimenti f’dan il-qasam u wkoll biex iserrħu moħħ il-pubbliku li l-impatti u r-riskji ta’ dawn l-attivitajiet se jiġu evitati, jew jekk dan ma jkunx prattikabbli, li tal-anqas se jittaffew jew jiġu ġestiti sew. Mingħajr azzjoni biex jiġu indirizzati, dawn il-problemi huma mistennija li jibqgħu jeżistu. L-aktar partijiet interessati milquta huma: negozji li jixtiequ jinvestu fl-esplorazzjoni u l-estrazzjoni tal-gass tax-shale; setturi relatati mal-ilma li jixtiequ jiżguraw li l-kwalità tal-ilma hija mħarsa; l-awtoritajiet responsabbli fl-Istati Membri u ċ-ċittadini tal-UE. Il-parti l-kbira tal-esperti jqisu li l-impatti ambjentali ewlenin u r-riskji assoċjati mal-proġetti tal-gass tax-shale huma essenzjalment relatati mal-użu u t-tniġġis tal-ilma; l-emissjonijiet fl-arja (inklużi komposizzjonijiet organiċi volatili u l-metan — gass serra qawwi ħafna); u l-impatti komunitarji (eż. l-użu tal-art, il-bijodiversità, l-istorbju, it-traffiku). Il-kawżi ewlenin ta’ dawn l-impatti u r-riskji ġew identifikati bħala: - Attivitajiet fuq żoni kbar ħafna - Kundizzjonijiet ġeoloġiċi (eż. akwiferi fondi, bjar abbandunati, fissuri possibbli fil-blat li jistgħu jkunu mogħdijiet tat-tniġġis jew li jwasslu għal siżmiċità indotta) - Effetti kumulattivi ta’ bjar multipli - L-użu ta’ sustanzi kimiċi tipikament perikolużi - L-użu ta' ammonti kbar ta' ilma, li parti minnu ma jkunx irkuprat - Il-volumi u l-karatteristiċi tal-iskart - L-użu ta’ vventjar u vvampjar matul it-tlestija tal-bjar 2. X'mistenni tikseb din l-inizjattiva? L-għan ġenerali huwa li jiġi żgurat li l-iżviluppi tal-fjuwils fossili mhux konvenzjonali, b'mod partikulari l-gass tax-shale, jitwettqu b'salvagwardji tal-klima u ambjentali xierqa fis-seħħ u bi trasparenza legali u previdibbiltà massimi għall-awtoritajiet responsabbli, ċittadini u operaturi, biex b’hekk jippermettu l-iżvilupp tas-settur. L-ewwel għan speċifiku huwa li jiġi żgurat li l-impatti ambjentali u r-riskji li joħorġu mit-tekniki użati għall-attivitajiet ta’ esplorazzjoni u esplojtazzjoni, kemm fir-rigward ta’ proġetti individwali kif ukoll ta' żviluppi kumulattivi, jiġu identifikati u ġestiti kif xieraq. It-tieni għan speċifiku hu li jiġi ċċarat il-qafas legali tal-UE, sabiex l-investimenti fl-iżviluppi tal-gass tax-shale madwar l-UE jkunu jistgħu jseħħu f'xenarju previdibbli. 3. X'inhu l-valur miżjud ta' azzjoni fil-livell tal-UE? L-istimi ġeoloġiċi juru li hemm diversi depiżiti tal-gass tax-shale mifruxa mal-fruntieri tal-Istati Membri. Barra minn hekk, l-impatti u r-riskji ambjentali ma jafux bi fruntieri nazzjonali: l-impatti f'pajjiż wieħed jistgħu joħolqu, jew iżidu, il-problemi tat-tniġġiż f'pajjiżi oħra. Dan huwa partikolarment minnu għall-ilmijiet tal-wiċċ u ta’ taħt l-art, għall-kwalità tal-arja u għall-emissjonijiet tal-gassijiet serra. Għaldaqstant hija ġustifikata l-azzjoni fil-livell tal-UE. Barra minn hekk, il-Parlament Ewropew, il-Kumitat tar-Reġjuni, il-maġġoranza ta’ dawk li wieġbu għall-konsultazzjoni pubblika u diversi Stati Membri talbu għal azzjoni fil-livell tal-UE. III. Soluzzjonijiet 1. X'għażliet ta' politiki leġiżlattivi u mhux leġiżlattivi tqiesu? Hemm għażla ppreferuta jew le? Għalfejn? Barra mil-linja ta' referenza, ġew analizzati erba’ għażliet fid-dettall. Għażla A tikkonsisti minn Rakkomandazzjoni lill-Istati Membri dwar modi kif jistgħu jiġu indirizzati l-aspetti ambjentali tal-esplorazzjoni u l-produzzjoni tal-gass tax-shale. Tistipula wkoll gwida dwar l-interpretazzjoni tal-leġiżlazzjoni ambjentali (bħall-ilma u l-iskart). Barra minn hekk hija tinkoraġġixxi impenji volontarji mill-operaturi tas-settur. Għażla B tipproponi emendi għal xi leġiżlazzjoni ambjentali tal-UE li hija fis-seħħ biex jiġu ċċarati r-regoli applikabbli għas-settur (ikkombinati ma’ elementi tal-għażla A). Għażla C hija direttiva qafas li tipproponi sett ta’ għanijiet ġenerali, inkluż l-iżvelar tas-sustanzi kimiċi użati u l-ittrattar tal-impatti kumulattivi, filwaqt li temenda l-leġiżlazzjoni ambjentali eżistenti bħal fl-għażla B; Għażla D hija direttiva li tistabbilixxi rekwiżiti speċifiċi li jkopru l-kwistjonijiet kollha identifikati. Ma ġiet proposta ebda għazla preferuta billi jeżistu kompromessi bejn l-impatti differenti: l-għan tal-valutazzjoni tal-impatt huwa biex tingħata xhieda għal deċiżjoni politika. 2. Liema għażla u min jappoġġaha? Il-maġġoranza taċ-ċittadini tal-UE huma favur approċċi armonizzati u konsistenti fil-livell tal-UE, skont stħarriġiet tal-Ewrobarometru. Meta t-tweġibiet jitqiesu bla ponderazzjoni, il-fehmiet tal-individwi li wieġbu għall-konsultazzjoni pubblika huma diversi. Madankollu, meta t-tweġibiet jiġu pponderati biex jirriflettu l-popolazzjoni tal-pajjiż (ħames pajjiżi taw aktar minn 90 % tar-risposti individwali), maġġoranza kbira tkun favur qafas komprensiv fil-livell tal-UE. L-NGOs ambjentali jiffavorixxu approċċ regolatorju biex isaħħaħ is-salvagwardji ambjentali. L-industrija taż-żejt u tal-gass għandha t-tendenza li tippreferi miżuri ħfief għalkemm tista' tikkunsidra emendi fil-leġiżlazzjoni fis-seħħ tal-UE. Ċerti operaturi u xi kumpaniji tas-servizzi li m’humiex mis-settur taż-żejt u tal-gass esprimew interess f’leġiżlazzjoni tal-UE komprensiva u speċifika. Abbażi ta' indikazzjonijiet informali, Stat Membru wieħed jippreferi jistrieħ biss fuq dispożizzjonijiet nazzjonali, filwaqt li għadd ta’ Stati Membri jaraw ħtieġa għal azzjoni tal-UE, li tvarja minn gwida għall-emendi fil-leġiżlazzjoni tal-UE fis-seħħ sa approċċ regolatorju indipendenti. Il-Parlament Ewropew sejjaħ għal "dispożizzjonijiet armonizzati għall-protezzjoni tas-saħħa tal-bniedem u l-ambjent" u enfasizza l-ħtieġa għall-"ogħla standards ta’ sikurezza u ambjentali". Il-Kumitat tar-Reġjuni sejjaħ għal "qafas regolatorju tal-UE ċar u legalment vinkolanti, preferibbilment f’forma ta’ direttiva". IV. L-impatti tal-għażliet 1. X’inhuma l-benefiċċji tal-għażliet ewlenin? L-għażliet kollha minn A sa D għandhom l-għan li jindirizzaw ir-riskji u l-impatti ambjentali tal-operazzjonijiet tal-gass tax-shale (għalkemm fi gradi differenti), jipprovdu ċertezza u ċarezza legali aħjar, u jindirizzaw it-tħassib tal-pubbliku, u dan huwa l-benefiċċju ewlieni ta’ din l-inizjattiva. L-impatti fuq is-saħħa indirizzati minn din l-inizjattiva huma impatti diretti f’termini tal-emissjonijiet fl-arja u impatti indiretti f’termini tal-potenzjal tat-tniġġiż tal-ilma minn sustanzi kimiċi, li wħud minnhom huma rikonoxxuti bħala karċinoġeni. Il-linja ta' referenza mhijiex effettiva fl-indirizzar tar-riskji u l-impatti ambjentali, u lanqas ma tipprovdi ċarezza legali / ċertezza filwaqt li lanqas ma tnaqqas it-tħassib tal-pubbliku. L-għażliet B, C u D huma dejjem aktar effettivi biex jindirizzaw l-impatti u r-riskji identifikati, filwaqt li jipprovdu qafas regolatorju aktar ċar u aktar previdibbli għall-investituri u jserrħu moħħ il-pubbliku. L-għażla A, bil-karatteristika mhux vinkolanti tagħha, hija l-anqas effettiva mill-għażliet ta’ politiki analizzati. Il-kjarifika tar-rekwiżiti legali għall-operazzjonijiet tal-gass tax-shale tipprovdi ambjent aktar sikur għall-investiment u għaldaqstant tippermetti żviluppi għall-gass tax-shale. L-għażliet regolatorji (B,C u D), billi jippermettu l-produzzjoni tal-gass tax-shale, jistgħu jwasslu għal tnaqqis limitat fil-prezz tal-gass - jew tkun tista' tiġi evitata żieda - li għaldaqstant ikun ta' benefiċċju għall-ekonomija tal-UE f'terminu ta' żmien qasir u medju. Madankollu, minħabba l-inċertezza dwar il-livelli stmati ta’ riżorsi tal-gass tax-shale fl-Ewropa u l-ħafna fatturi varjabbli involuti fl-iffissar tal-prezzijiet tal-gass, l-effetti huma inċerti. Barra minn hekk, il-vantaġġ kompetittiv tal-Istati Uniti f’termini ta’ prezzijiet tal-gass aktar baxxi jibqa' hemm. L-iżvilupp tal-gass tax-shale fl-UE jista', fl-aħjar każ, jissostitwixxi t-tnaqqis fil-kapaċitajiet tal-gass konvenzjonali. Dan ma jibdilx id-dipendenza attwali tal-UE fuq l-importazzjoni tal-gass iżda jista’ potenzjalment itejjeb il-pożizzjoni ta’ negozjar tal-UE ma' fornituri tal-enerġija esterni. 2. X’inhuma l-ispejjeż tal-għażliet ewlenin? Għal operaturi tal-gass tax-shale, l-ispejjeż annwali tal-konformità għall-għażliet ta’ politika B, C u D mistennija jammontaw għal 1.4-1.6 % tad-dħul annwali, b’għażla D (l-aktar għalja) iżżid bi kważi 8 % mal-ispejjeż assoluti tal-operat. L-ispejjeż tal-operaturi tal-għażla A se jiddependu fuq jekk dawn jimplimentawx miżuri volontarji jew le. 3. Kif se jintlaqtu n-negozji, l-SMEs u l-mikrointrapriżi? Minħabba fil-livell ta’ investiment meħtieġ biex titwettaq l-esplorazzjoni u l-esplojtazzjoni tal-gass tax-shale, l-operaturi huma ġeneralment kumpaniji kbar. L-SMEs u l-mikrointrapriżi huma mistennija li jiġu affettwati indirettament biss, permezz ta’ aktar attivitajiet relatati (eż. it-tagħmir, l-ikel u x-xorb, u t-trasport) u f'każ li l-operazzjonijiet tal-gass tax-shale tal-UE jwasslu għal impatti fuq il-prezzijiet tal-enerġija. Madankollu, minħabba l-inċertezza dwar il-livelli stmati ta’ riżorsi tal-gass tax-shale fl-Ewropa, u l-ħafna fatturi varjabbli involuti fl-iffissar tal-prezzijiet tal-gass, l-effetti huma inċerti. 4. Se jkun hemm impatti sinifikanti fuq il-baġits u l-amministrazzjonijiet nazzjonali? L-għażliet B, C u D jirrappreżentaw gradi differenti ta’ tibdil fil-leġiżlazzjoni ambjentali fis-seħħ; l-għażla A ma tibdilhiex. L-amministrazzjonijiet nazzjonali ser ikunu mistennija li jadattaw għal dak. Xi elementi ta' tibdil - pereżempju d-dispożizzjoni ta' qafas integrat jew ir-rekwiżiti ssuġġeriti fl-għażliet C u D - jistgħu jwasslu għal tnaqqis fil-piż amministrattiv meta mqabbel ma' dak tal-lum. Apparti minn hekk, l-ebda impatti sinifikanti fuq l-awtoritajiet pubbliċi ma huma mistennija li jirriżultaw minn din l-inizjattiva. 5. Se jkun hemm impatti sinifikanti oħra? Jista’ jkun hemm impatti fuq il-kompetittività, speċjalment għall-industriji li jikkonsmaw ħafna enerġija u li jużaw il-gass jew prodotti sekondarji possibbli bħala materja prima, jekk l-għażla li tingħażel twassal għal produzzjoni sinifikanti tal-gass tax-shale fl-UE. F’dan il-każ, dan jista’ jinfluwenza l-prezzijiet tal-gass tal-UE u potenzjalment inaqqas parzjalment id-differenza fil-prezzijiet tal-gass mal-Istati Uniti. Madankollu, dan huwa inċert minħabba li l-prezzijiet tal-gass jiddependu fuq firxa wiesgħa ta’ fatturi varjabbli. Anki fl-aħjar xenarju, il-prezz tal-gass tal-UE fl-2035 huwa mistenni li jibqa' d-doppju ta' dak tal-Istati Uniti. L-impatti ekonomiċi għall-Istati Membri u r-reġjuni se jiddependu fuq bosta fatturi, inkluża l-perspettiva tal-iżvilupp tal-gass tax-shale; it-taħlita tal-enerġija attwali tagħhom u d-dipendenza fuq l-importazzjoni; l-istadju tal-iżvilupp tal-infrastruttura tal-gass tagħhom; il-livell fl-effiċjenza enerġetika tal-ekonomija tagħhom; u l-pożizzjoni amministrattiva tagħhom. V. Tqabbil tal-Għażliet Għażliet || Effettività || Spejjeż ekonomiċi f'EUR (stimi wiesa') || Benefiċċji ekonomiċi || Effiċjenza (effettività / spejjeż) || Impatti soċjali || Puntwalità tal-implimentazzjoni || Faċilità biex tkun infurzata || Konsistenza mal-għanijiet rilevanti tal-UE || Riżultat ġenrali fit-tnaqqis tal-impatti u r-riskji ambjentali || fiċ-ċarezza legali/ċertezza || fl-indirizzar t-tħassib tal-pubbliku Linja ta' referenza || 0 || 0 || 0 || 0 || 0 || 0 || 0 || 0 || 0 || 0 || 0 A || + || + || + || 0 to 595 000 || + || + || 0 || ++++ || mhux applikabbli || + || + B || +++ || ++/+++ || +++ || 595 000 || ++ || ++ || + || +/++ || ++ || ++ || ++ C || ++++ || ++++ || ++++ || 595 000 to 643 000 || ++ || +++ || + || ++ || +++ || +++ || +++ DD D || +++++ || +++++ || +++++ || 643 000 || ++ || ++++ || + || +++ || ++++ || ++++ || +++/++++ VI. Segwitu F’perjodu xieraq wara li l-għażla ppreferuta tidħol fis-seħħ, il-Kummissjoni għandha tirrapporta dwar l-implimentazzjoni u l-effettività tal-inizjattiva. It-tul tal-perjodu xieraq għar-rappurtar se jvarja skont l-għażla ppreferuta: itwal fil-każ tal-għażliet leġiżlattivi (biex ikun hemm żmien għat-traspożizzjoni) u iqsar għal dawk mhux leġiżlattivi. Il-ġbir tad-dejta għal għadd ta’ indikaturi huwa ssuġġerit biex jiġi żgurat il-monitoraġġ tal-implimentazzjoni tal-inizjattiva. [1] Ir-rapport JRC IET "Unconventional Gas: Potential Energy Market Impacts in the EU’, Settembru 2012. [2] Il-liċenzji mogħtija mill-Bulgarija u minn Franza kienu sussegwentement revokati minn liġijiet li jipprojbixxu l-fratturazzjoni idrawlika.